恆河

河係南亞嘅一條河，流經印度同孟加拉。佢係印度最長嘅河，有2,525公里咁長；佢同布拉馬普特拉河以及梅克納河夾埋，係世界上流量最大嘅水系之一。 恆河由印度北阿坎德邦出發，經過恆河平原，流入印度洋孟加拉灣。

恆河係印度教嘅聖河，恆河女神亦係佢哋主要嘅神。除此之外，恆河仲養活咗唔少魚同其他動物，以及住喺附近嘅人，所以好重要。不過呢條咁緊要嘅河俾人污染得好嚴重。

名 

喺梵文入面，恆河叫 ，有流得快、唔斷流嘅含義。

恆河個中文名意思係「恆久嘅河」，就係嚟自呢個含義。佢另外仲有「伽河」呢個名，係唐代玄奘法師譯嘅。

恆河流到去孟加拉叫做 ，意思係蓮花，中文又譯做博多河。

流向 

恆河喺印度北部發源之後大致向東南方向走，經過孟加拉，最後流入印度洋。

源頭 

恆河嘅發源地有兩個講法，兩個都喺喜馬拉雅山西邊、印度北部嘅北阿坎德邦嗰度。帕吉勒提河係印度教神話入面嘅恆河發源地，佢啲水嚟自根戈德里冰川嘅融冰。而長啲嘅阿勒格嫩達河就係水文學上恆河嘅源頭，佢嘅水嚟自喜馬拉雅山嘅融雪。恆河嘅幹流就係喺呢兩條河嘅合流點嗰度開始。

除咗呢兩條河，恆河仲有四條主要源流。一共六條河，連同佢哋嘅合流點，都係印度教入面神聖嘅。

支流同分流 

恆河之後由喜馬拉雅山嘅山谷流入開闊嘅恆河平原，大致由西南走向轉做東南。恆河第二大流量嘅支流亞穆納河就係喺呢度同恆河匯合；兩條河合流之後有成58.5%嘅水都係由亞穆納河貢獻嘅。

跟住恆河再轉彎向住東面流。恆河喺幾條細啲嘅河加入咗之後，就同加格拉河相遇。加格拉河同樣由喜馬拉雅山開始；佢經西藏同尼泊爾，最後同恆河接合，係恆河最大流量嘅支流。

之後恆河又轉返向東南面流。喺流入孟加拉境内之前，恆河就出現咗第一條分流，叫胡格利河。

孟加拉段 

恆河喺孟加拉嗰段叫做Padma。佢先同布拉馬普特拉河嘅分流匯合，之後再同梅克納河合流，最後流入印度洋嘅孟加拉灣。

恆河水入面嘅沉積物喺出海口形成恆河三角洲。佢有成64,000 km2咁大， 係世界上最大嘅三角洲。

地圖

歷史 

恆河流經嘅恆河平原係中央平原嘅一部分，呢度俾人話係好幾個文明嘅搖籃。由公元前三世紀嘅孔雀王朝，一路到十六世紀嘅蒙兀兒汗國都係呢度出嚟嘅。

印孟水利糾紛 

去到1951年，印度諗住起條河壩，將一啲河水引流去胡格利河嗰邊。座壩就起喺印度同東巴基斯坦邊境附近，喺旱年會搞到去東巴嘅水得返五分之一左右。東巴於是提出反對，然後爭拗就開始咗。要去到1996年，孟加拉已經獨立咗廿五年，印孟兩邊先至和解。佢哋簽咗分三十年協議，確保孟加拉唔會冇水。

宗教同文化

恆河聖水 

恆河係印度教嘅聖河，啲水啱搞宗教儀式。佢亦係其他聖河嘅體現，例如哥達瓦里河又叫做南面恆河。

作用 

喺印度教文化入面，流水可以吸走雜質，而恆河就將啲嘢沖得最乾淨。流水除咗洗走灰塵之外，仲有心靈入面嘅污糟嘢。所以就算科學角度上面恆河水質有幾差都好，恆河水都係喺宗教儀式同象徵意義上純潔嘅。浸喺恆河入面可以洗走一個人成世嘅罪過，所以好多信印度教嘅人都會去浸下，尤其係去水流特別快嘅上游。

大壺節 

大壺節係印度教信徒去恆河聚集朝聖嘅節日，每十二年一次。而每六年會有一次中型集會，每三年就一次小聚。大壺節嘅主要活動係喺恆河邊浸浴嘅儀式，另外仲有宗教辯論、唱詩歌等等。大壺節係印度教嘅朝聖之旅入面最神聖嗰個，所以好多苦行僧都會參加，每次集會都吸引到幾百萬信徒。

恆河女神 

喺印度教入面，恆河仲係一位好重要嘅女神，叫做甘加。好多印度教信徒都會拜佢。

作為呀媽 

恆河喺印度教入面又稱之為甘加媽媽。一來佢會包容、寬恕嗮所有嘢，好似母愛噉；而且同其他女神唔同，佢完全冇毀滅性嗰面。二來甘加真係好幾個神嘅呀媽，包括毗濕摩同其他幾位婆藪。

作為配偶 

印度教三個最重要嘅神合稱叫三相神，而甘加係全部三位嘅配偶。喺關於創造神梵天嘅故仔入面，甘加通常以水嘅形式出現，跟住梵天周圍去。

就住守護神毗濕奴嚟講，有神話話到甘加係毗濕奴三個老婆之一。恆河嘅出現係因為佢同另一位爭寵嗰陣互相咒對方變做一條河、要幫佢哋嘅信徒洗清罪過。毗濕奴知道之後就決定將佢哋分開，要甘加做梵天老婆，另一位做毀滅神濕婆老婆，而淨返嗰位和事嘅就繼續做佢老婆。點知嗰兩位係噉嘈，搞到毗濕奴要收回成命，最後佢哋以河嘅形式繼續陪住毗濕奴。

至於甘加同毀滅神濕婆嘅關係係最親密嘅。有段故話甘加一次又一次噉由天上跌落凡間，跌入濕婆嘅頭髮裏面，於是就不斷俾濕婆馴服。

生態

魚 

恆河流域入面大概有350款魚，其中有幾款係恆河獨有嘅。淨係計品種，有一半都屬於鯉形目、兩成半係各種鯰魚。受威脅嘅有30種，原因包括過度同非法捉魚、污染等等。

恆河豚 

恆河其中一款最出名嘅動物係恆河豚。佢係世界上五款淡水海豚之一，仲係印度嘅國家代表水生動物。以前喺恆河同布拉馬普特拉河都有好多恆河豚，但今時今日因為污染等嘅問題，世界自然基金會話2012年已經淨低三千隻。

經濟

農業同漁業 

恆河水入面嘅沉積物有好多養分，所以佢流域嘅泥土都夠嗮肥沃，好啱種嘢。加埋佢嘅河水常年俾農夫攞嚟淋水，所以恆河對農業為主嘅印度同孟加拉經濟特別重要。種喺恆河附近嘅農作物包括米、蔗、薯仔、辣椒等等。另外，有唔少漁夫會喺恆河捉魚，所以嗰度漁業都幾旺盛。

旅遊業 

當地另一個主要產業係宗教旅遊。印度教有幾個聖地都喺正恆河隔籬，吸引好多信徒去朝聖。恆河嘅急流亦都出名可以撐艇，每年夏天都會有人去嗰度玩。除此之外，有幾座城都喺恆河邊起咗步道，吸引遊客去睇風景，包括印度比哈爾邦首府巴特那。

污染同健康問題 

恆河嘅污染問題非常嚴重。淨係喺維華拿斯，每日就有差唔多二億公升未經處理嘅污水排落恆河入面。呢個情況導致河水入面有好多糞生大腸桿菌，超出咗當地政府畀沖涼水嘅安全指引120倍。 而維華拿斯作為印度教其中一座聖城，不時都會有大批信徒去嗰度浸浴，搞到有嚴重嘅健康風險。

有研究估計，每年用恆河水浸浴、洗碗碟、或者刷牙嘅人入面，有三分之二都會病。呢啲病包括霍亂、痢疾、甲型肝炎、同傷寒。

恆河行動計劃 

喺1985年，印度政府提出咗恆河行動計劃，打算用截留、分流、同處理污水嘅方法改善恆河水質。有人話個計劃係「世界上清理一條河嘅最大嘗試」，十五年合共使咗二億幾美金，但卒之都係失敗告終。個計劃唔單只延期、超支，仲要執行得好差，冇乜成效。有學者話原因係做環境規劃嗰陣冇清楚理解到人同環境嘅互動，亦有學者話係貪污問題。

其他解決方法 

喺2008年，恆河正式成為印度「國河」。政府趁機成立咗國家恆河流域管理局去計劃同實施保護恆河嘅措施。

喺2017年，北阿坎德邦高院將恆河宣佈做法人，畀咗啲權利佢。 但係唔少人都話好難執行，唔會有用。

印度嘅河‎
孟加拉嘅河